Karina Sævik

Karina Sævik (født 24. mars 1996) er en norsk fotballspiller fra Kopervik i Rogaland som spiller for Vålerenga og det norske landslaget.

Klubbkarriere

Tidlig karriere 
Hun startet seniorkarrieren i Haugar med spill i 1. og 2. divisjon før hun gikk til Avaldsnes. Hun debuterte i Toppserien for Avaldsnes i april 2013. Sævik spilte to og et halvt år i Avaldsnes før hun flyttet til Oslo for å kombinere studier med spill i Kolbotn.

Kolbotn (2015–2019) 
I Kolbotn skjøt utviklingen fart og hun etablerte seg som en meget solid Toppserie-spiller. I 2019 fikk hun prisen for årets mål i Toppserien for scoringen mot sin tidligere klubb Avaldsnes - hvor hun avsluttet et nydelig angrep med å sende ballen i en bue over keeper og i mål fra 20 meters hold. Hun spilte fire år i Kolbotn og fikk totalt 93 kamper og scoret 33 mål i serie og cup.

Paris Saint-Germain (2019–2020) 
I august 2019 ble det kjent at Sævik hadde signert en toårskontrakt med den franske storklubben Paris Saint-Germain.

Wolfsburg (2020–2021) 
Etter bare ett års tid i PSG ble det 16. september 2020 klart at hun forlot klubben til fordel for regjerende tysk seriemester VfL Wolfsburg. Hun begrunnet valget med at hun ikke fikk så mye spilletid som hun ønsket i PSG og håpet Wolfsburg ville være en bedre match.

Avaldsnes (2021–2022) 
I mai 2021 ble det overraskende kjent at hun hadde signert for Avaldsnes. Trener Thomas Dahle omtalte det som en «syk signering i norsk målestokk». Sævik begrunnet valget med at det ble tøft å bo alene i utlandet under koronapandemien.

Vålerenga (2022–) 
I august 2022 ble det kjent at Sævik hadde signert for Vålerenga.

Landslagskarriere 

Sævik har landskamper for J15, J16, J17, J19, U23 og det norske A-landslaget.

Debuten på A-landslaget kom mot Danmark, 27. februar 2019 under Algarve Cup. Hun var dermed med å vinne Algarve Cup 2019 med Norge. Hun ble senere samme år tatt ut i Norges tropp til VM i Frankrike 2019 og var også i troppen under EM i England 2022. Sævik ble igjen tatt ut i troppen til VM i Australia og New Zealand 2023.

Meritter

Med VfL Wolfsburg 

 DFB-Pokal: 2020-21

Med Norge 

 Algarve Cup: 2019
Personlig
 Årets mål i Toppserien: 2019

Referanser

Eksterne lenker 
 
 

Norske fotballspillere
Spillere i VM i fotball for kvinner 2019
Spillere under EM i fotball for kvinner 2022
Spillere i VM i fotball for kvinner 2023
Fotballspillere for SK Haugar
Fotballspillere for Avaldsnes
Fotballspillere for Kolbotn Fotball Kvinner
Fotballspillere for Paris Saint-Germain FC
Fotballspillere for VfL Wolfsburg
Fotballspillere for Vålerenga Fotball Damer
Norske fotballspillere i Frankrike
Norske fotballspillere i Tyskland
Norske damelandslagsspillere i fotball
Personer fra Karmøy kommune